Opettaja Elina Tuomi kirjoittaa blogissaan siitä, että suomalainen peruskoulu ole tasa-arvoa nähnytkään, eikä kukaan halua kuulla siitä.

Opettaja Elina Tuomi ihmettelee, milloin kouluopettajien työpsykologikäynneistä, työnohjauksen tarpeesta ja väkivallan uhasta tuli normaalia ja osa arkea. Kuvituskuva. MOSTPHOTOS

Itä-Helsingissä ala-asteen erityisluokanopettajana työskentelevä Elina Tuomi, 31, kirjoittaa uusimmassa blogikirjoituksessaan suomalaisen tasa-arvoisen peruskoulun olevan pelkkä vitsi. Blogista kirjoitti ensimmäisenä Helsingin Uutiset.

Vaikka opettaja on kirjoittanut kouluun liittyvistä aiheista paljon, hän ei ole omien sanojensa mukaan koskaan ollut yhtä vihainen.

Tuomi kertoo blogissaan olevansa lopen kyllästynyt puhumaan tasa-arvoisesta, antirasistisesta koululaitoksesta, jossa Suomen parhaat opettajat tekevät maailman parasta opetustyötä arvokkailla digivälineillä ja kahmivat ykköspaikkoja kansainvälisillä mittareilla. Näin ei hänen mielestään ole.

- Totuus on se, että itkua silmästään vääntävät pedagogit repivät viimeisiä jaksamisen rippeitä huonosti järjestettyjen atk-laitteiden keskellä, toimimattoman sosiaalihuollon ja väsyneiden huoltajien ristipaineessa, jossa maailman absurdein opetussuunnitelma eriarvoistaa aivan uskomattomalla tavalla ison osan tämän maan tulevaisuutta, Tuomi kirjoittaa.

Hän ihmettelee, milloin opettajien työpsykologikäynneistä, työnohjauksen tarpeesta ja väkivallan uhasta tuli normaalia ja osa arkea. Tuomen mukaan kukaan ei halua kuulla totuutta epätasa-arvosta.

- Nosta se hattu kun näet meidät, en ole koskaan tavannut kovempia muijia ja pahempia äijiä kuin ne, jotka huolehtivat lasten hyvinvoinnista siellä, mistä kukaan ei halua kuulla mitään, Tuomi summaa.